# Cabanes (Alt Empordà)

Cabanes és un municipi de la comarca de l'Alt Empordà, a les Comarques Gironines. És al bell mig de la plana de l'Empordà entre dos rius: la Muga i el Llobregat, cosa que ha comportat unes terres molt fèrtils. És, doncs, un poble majoritàriament agrícola.
Els habitants de Cabanes tenen el sobrenom de potamolls (que significa amb els peus molls), perquè Cabanes està situat en un terreny fàcilment inundable.

## Geografia

* Llista de topònims de Cabanes (Orografia: muntanyes, serres, collades, indrets..; hidrografia: rius, fonts...; edificis: cases, masies, esglésies, etc).

## Història

Es creu que Cabanes es va formar a l'època dels romans, però no se sap del tot cert. El primer esment documentat data de l'any 935 amb el nom de Cabanas, que posteriorment i al llarg dels segles tindrà noms com Sant Vicenti de Cabanis, Cabannas... fins a l'actual Cabanes. Antigament, Cabanes estava situada on hi ha avui el cementiri del poble, però degut a la riuada patida l'any 1421, que destruí el poble de Cabanes i que va causar nombroses víctimes, el poble es va traslladar a l'emplaçament actual.
El poble de Cabanes, des de ja fa molts segles, ha pertanyut al comtat de Peralada, la qual cosa va comportar al segle xi la construcció d'un castell, el castell de Rocabertí, del qual avui en dia resta només una torre en molt bon estat de conservació, que devia ser la torre de l'homenatge de l'antic castell. En bell mig del centre de la vila podem trobar cases datades del 1595 i 1604.

## Demografia

| Entitat de població | Habitants (2023) |
| Cabanes | 636 |
| les Masies de Dalt | 121 |
| l'Aigüeta | 93 |
| el Forn d'en Gestí | 78 |
| el Pla | 13 |
| Font: Idescat ||
Evolució demogràfica :
| 1497 | 1515 | 1553 | 1787 | 1887 | 1900 | 1920 | 1950 | 1970 | 2010 | 2024 |
| 40 | 36 | 42 | 684 | 933 | 862 | 860 | 663 | 1.058 | 915 | 978 |

## Llocs d'interès

* Església parroquial de Sant Vicenç, segle XVIII
* Torre medieval, l'únic vestigi que queda de l'antic castell de Cabanes. És una torre cilíndrica d'estil romànic de 10 metres d'altura i murs de 2,60 m de gruix, en molt bon estat de conservació. Està declarada Bé cultural d'interès nacional.
* Monestir de Sant Feliu de Cadins i església d'estil cistercenc dels segles XII - XIII. En l'actualitat és un mas de propietat privada.
* Ermita de Sant Sebastià

## Festes

* 22 de gener: Sant Vicenç. Ve una bona orquestra on toca al Local Social oferint ball i concert. A més a més, també s'organitzen altres tipus d'activitats socials.
* 15 de maig: Sant Isidre. Es representa la tradicional sembra de pinyons.

## Personatges il·lustres

* Josep Llombart i Pagès (1857-1905), creador d'un medicament capaç de curar ferides i cremades
* Eusebi Puig i de Conill (1890-1927), pintor
* Antoni Ribas de Conill (1880-1925), aficionat astrònom que va crear un observatori astronòmic a casa seva, Mas Rivas, anomenat "Observatorio del Muga"
* Guinidilda d'Empúries, esposa de Guifré I el Pelós (840-897)

## Referències

* ↑ «Cabanes (Alt Empordà)». Gran Enciclopèdia Catalana. Barcelona: Grup Enciclopèdia Catalana.
* ↑ Anna Parés i Puntas, Tots els refranys catalans, Barcelona, Edicions 62, 2009, ISBN 9788429765458
* ↑ Corominas, Joan; de Casacuberta, Josep Maria. Onomasticon Cataloniae: Els noms de lloc i noms de persona de totes les terres de llengua catalana. vol.3. Curial Edicions Catalanes, 1995. ISBN 8472569020.
* ↑ Maria Rosa Sallès (red.), Josep Llombart i Palet, «Josep Llombart i Pagès (1857-1905), el metge cirurgià», Personatges il·lustres de l'Alt Empordà, Assessoria d'Informació i Anàlisis de Sistemes (Aias Editorial), 2008, pàgina 46
* ↑ Maria Rosa Sallès (red.) i Mariona Seguranyes i Bolaños, «El pintor Eusebi Puig de Conill», op.cit., pàgina 47
* ↑ Maria Rosa Sallès (red.) i Genís Mencion i Rebarter, «L'astrònom Antoni Ribas de Conill», op.cit., pàgina 48

## Bibliografia

* Carles Vallès i Rovira, Diccionari de l'Alt Empordà, Volum 1, 1984, 386 pàgines, ISBN 9788485874095
* Albert Compte i Freixanet, «Cabanes al segle XVIII: un exemple d'expansió de les terres de cultiu per mitjà d'establiments i rompudes d'aigualleixos i garrigues», Annals de l'Institut d'Estudis Empordans, 1996, pàgines 193-239

## Enllaços externs

* Pàgina web de l'Ajuntament
* Informació de l'Institut d'Estadística de Catalunya
Viccionari